Elisabeth Arnold (RV), 2004-02-06:
Jeg ved ikke, om SF's ordfører brugte udtrykket dårlig samvittighed i forbindelse med beslutningsforslaget, men i så fald må jeg sige, at Det Radikale Venstre er fuldstændig enig med ordføreren. Der er ingen grund til at skælde hverken tidligere eller nuværende regeringer ud for noget som helst, vi skal alle sammen have en kollektiv dårlig samvittighed over det problem, der er beskrevet i beslutningsforslaget. Jeg vil gerne sige tak til den nordatlantiske gruppe, fordi den har fremsat dette forslag.
Det vækker vores dårlige samvittighed, for det er en skandale, at 18 mennesker sidder
4.000 km fra deres hjemland på ubestemt tid her i Danmark.
Uanset hvor mange gode tiltag der bliver vedtaget om gratis telefonsamtaler, madordninger, forskellige behandlingstilbud osv., kan det aldrig nogen sinde erstatte det at kunne afsone i sit eget land forholdsvis nær ved sin egen familie.
Vi skal ikke tro, at vi ved at give disse indsatte nogle særlige tilbud som f.eks. gratis telefonsamtaler kan dulme den dårlige samvittighed, vi inderst inde alle sammen må have over problemet. De mange henstillinger, der er kommet til Retsvæsenkommissionen om, at når den er færdig, må der altså ske noget, er et sørgeligt eksempel på, hvad der sker, når der er nogle problemer, vi ikke vil løse på ordentlig vis i Danmark.
Så sætter vi en kommission i gang med noget, og så venter vi.
Vi venter, og vi venter, og når kommissionen endelig kommer med en betænkning, laver vi en høringsfase, der måske strækker sig over flere år, og så gennemfører et flertal i Folketinget måske et eller andet.
Men det har lange udsigter, og det er sørgeligt, at vores uformåenhed bliver udstillet i al sin totale ynkelighed på den måde.
Det Radikale Venstre er ikke spor stolt af situationen.
Vi erkender, at vi har et medansvar for alt det, der er vedtaget på området, ligesom flere andre partier har, og vi vil gøre alt, hvad vi kan, for at forholdene bliver bedre for de fanger, der i øjeblikket sidder i Herstedvester, og for at få gennemført ting, der er fornuftige, når vi har en ordentlig basis for at beslutte det.
Jeg er ikke i tvivl om, at uanset hvad andre partier måtte mene, vil vi i hvert fald gå ind for, at der selvfølgelig skal være mulighed for at afsone denne type domme i Grønland.
Det må og skal være muligt at give Grønland
professionel teknisk bistand til at bygge en lukket institution, der kan tage imod de pågældende psykisk syge kriminelle enten fra starten eller efter en kortere tid i Danmark.
Jeg er også en stor tilhænger af, at vi giver de samme muligheder for afprøvning af den tidsubestemte dom, som Socialdemokratiets ordfører foreslog for lidt siden, for det kan i hvert fald gøre, at man med jævne mellemrum kigger på, om anbringelsen nu også er rigtig.
Men vi har på den anden side svært ved at se, at muligheden for at anbringe personer fra Grønland på en lukket institution i Danmark, hvis der er sket en alvorlig forbrydelse og personerne er uegnede til behandling i det almindelige grønlandske straffesystem, bare kan afskaffes.
Helt at afskaffe muligheden tror jeg ikke vil være forsvarligt, men vi vil gerne kigge på muligheden for med jævne mellemrum at få afprøvet, om det tidsubestemte forløb nu også er det rigtige.
Til sidst vil jeg blot sige, at den lange opremsning fra ministerens side af alle de tiltag, der er foretaget over for de indsatte i Herstedvester, og de mange behandlingsmuligheder, der er, jo er et skønmaleri.
Vi ved jo godt, at de personer, der sidder derude, ikke forstår dansk godt nok til, at den behandling, de får, er det samme værd, som den ville være, hvis de talte og forstod sproget
tilstrækkelig godt
Det er nemlig sådan, at der ikke er ret mange partier, der ikke har haft regeringsansvar i de sidste 40 år.